Biophilia kennsluverkefnið er eitt af formennskuverkefnum Íslands í Norrænu ráðherranefndinni á yfirstandandi ári . Biophilia er viðamikið kennsluverkefni sem byggir á víðtækri þátttöku fræðimanna , vísindamanna , listamanna , kennara og nemenda á öllum skólastigum . Það byggist á því að nota sköpun sem menntunar - og rannsóknaraðferð þar sem náttúruvísindi , tónlist og tækni eru tengd saman á nýstárlegan hátt . Verkefnið er til þriggja ára ; árið 2014 fer í undirbúning , árið 2015 í framkvæmd á Norðurlöndunum og árið 2016 í mat og eftirfylgni . Fimmtudaginn 13. nóvember verður Biophilia kennsluverkefninu hleypt formlega af stokkunum . Dagana 13 - 14. nóvember hittast fulltrúar frá öllum Norðurlöndunum hér á Íslandi til að ræða um aðferðafræði Biophiliu , tengja hana við fjölbreyttar kennsluaðferðir og hefja samstarf milli landanna um þróun verkefnisins . Einnig verður verkefnið kynnt almennt fyrir hópunum og unnið markvisst með þeim að undirbúningi framkvæmdarinnar á þeirra svæðum .